Гуп нэхъыщхьэм ираджэ
Дмитров къалэм дэт мылылъэ уардэунэм щекIуэкIащ дзюдомкIэ Урысейм и зэхьэзэхуэ. Абы и саугъэтхэм щIэбэнащ къэралым и щIыналъэ 75-м къикIа, зи ныбжьыр илъэс 18-м нэблагъэ ныбжьыщIэ 770-рэ.
Къэбэрдей-Балъкъэрым и лIыкIуэхэм зэхьэзэхуэм медаль зэмылIэужьыгъуищ къыщахьащ. Зи хьэлъагъыр килограмм 40-м нэблагъэхэм я зэпэщIэтыныгъэм ещанэ щыхъуащ Шормэн Элеонорэ. Уянов Магомед (кг 73-рэ) дыжьын медалыр къихьащ. Килограмм 81-м нэблагъэ зи хьэлъагъ Гаев Омар — ещанэщ. Урысейпсо зэхьэзэхуэм къыщагъэлъэгъуа зэфIэкI лъагэхэм япкъ иткIэ зи цIэ къитIуа спортсменхэр къэралым и командэ къыхэхам ирагъэблэгъащ. ИужьыIуэкIэ абыхэм къыхахыжынущ Дунейпсо кубокымрэ Европэ зэхьэзэхуэхэмрэ щыбэнэнухэр.
Спортсменхэр ягъэхьэзыращ Мырзэ Теймураз, Джэданэ Залым, Иванов Дмитрий, Апхудэ Анзор сымэ.
Къэбэрдей-Балъкъэрым щыщу зэхьэзэхуэм и судьяуэ щытащ Бэрэздж Светланэ.
КЪЭХЪУН Бэч.
